
ЕЎРАЗІЙСКАЯ ЭКАНАМІЧНАЯ КАМІСІЯ
САВЕТ


РАШЭННЕ

	«15» красавіка 2022 г.
	      № 57
	                           г. Масква



Аб праекце рашэння Вышэйшага Еўразійскага эканамічнага савета «Аб асноўных арыенцірах макраэканамічнай палітыкі 
дзяржаў – членаў Еўразійскага эканамічнага саюза 
на 2022–2023 гады»

З мэтай выканання пункта 4 Пратакола аб правядзенні ўзгодненай макраэканамічнай палітыкі (дадатак № 14 да Дагавора аб Еўразійскім эканамічным саюзе ад 29 мая 2014 года), прыняўшы да ведама справаздачу аб рэалізацыі асноўных арыенціраў макраэканамічнай палітыкі дзяржаў – членаў Еўразійскага эканамічнага саюза на 2021–2022 гады, зацверджаных Рашэннем Вышэйшага Еўразійскага эканамічнага савета ад 21 мая 2021 г. № 9 (прыкладаецца ў якасці інфармацыйнага матэрыялу), Савет Еўразійскай эканамічнай камісіі вырашыў:
1. Адобрыць праект рашэння Вышэйшага Еўразійскага эканамічнага савета «Аб асноўных арыенцірах макраэканамічнай палітыкі дзяржаў – членаў Еўразійскага эканамічнага саюза на 2022–2023 гады» (прыкладаецца) і прадставіць яго для разгляду Вышэйшым Еўразійскім эканамічным саветам.
2. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання.
Члены Савета Еўразійскай эканамічнай камісіі:

	Ад Рэспублікі
Арменія
	Ад Рэспублікі
Беларусь
	Ад Рэспублікі
Казахстан
	Ад Кыргызскай
Рэспублікі
	Ад Расійскай
Федэрацыі

	


М. Грыгаран
	


І. Петрышэнка
	


Б. Султанаў
	А. Кажошаў
	А. Авярчук 

ВЫШЭЙШЫ ЕЎРАЗІЙСКІ ЭКАНАМІЧНЫ САВЕТ


РАШЭННЕ

	«      »                     20     г.
	         № 
	   г.




Аб асноўных арыенцірах макраэканамічнай палітыкі 
дзяржаў – членаў Еўразійскага эканамічнага саюза 
на 2022–2023 гады


Вышэйшы Еўразійскі эканамічны савет вырашыў:
1. Зацвердзіць прыкладзеныя асноўныя арыенціры макраэканамічнай палітыкі дзяржаў – членаў Еўразійскага эканамічнага саюза на 2022–2023 гады.
2. Рэкамендаваць урадам і нацыянальным (цэнтральным) банкам дзяржаў – членаў Еўразійскага эканамічнага саюза ўлічваць пры правядзенні макраэканамічнай палітыкі зацверджаныя гэтым Рашэннем асноўныя арыенціры макраэканамічнай палітыкі дзяржаў – членаў Еўразійскага эканамічнага саюза на 2022–2023 гады.
3. Еўразійскай эканамічнай камісіі праводзіць аналіз мер, якія рэалізуюцца дзяржавамі – членамі Еўразійскага эканамічнага саюза ў сферы макраэканамічнай палітыкі, і ацэньваць адпаведнасць такіх мер асноўным арыенцірам макраэканамічнай палітыкі дзяржаў – членаў Еўразійскага эканамічнага саюза на 2022–2023 гады, зацверджаным гэтым Рашэннем. 
4. Гэта Рашэнне ўступае ў сілу з даты яго афіцыйнага апублікавання.


Члены Вышэйшага Еўразійскага эканамічнага савета:

	Ад Рэспублікі
Арменія
	Ад Рэспублікі
Беларусь
	Ад Рэспублікі
Казахстан
	Ад Кыргызскай
Рэспублікі
	Ад Расійскай
Федэрацыі





Праект

	ЗАЦВЕРДЖАНЫ
Рашэннем Вышэйшага 
Еўразійскага эканамічнага савета
ад                    2022 г. №




АСНОЎНЫЯ АРЫЕНЦІРЫ
макраэканамічнай палітыкі дзяржаў – членаў 
Еўразійскага эканамічнага саюза на 2022–2023 гады

Гэты дакумент, распрацаваны ў адпаведнасці з Дагаворам 
аб Еўразійскім эканамічным саюзе ад 29 мая 2014 года (далей – Дагавор), вызначае найбольш важныя для эканомік дзяржаў – членаў Еўразійскага эканамічнага саюза (далей адпаведна – дзяржавы-члены, Саюз) каротка- і сярэднетэрміновыя задачы і ўключае рэкамендацыі па іх вырашэнні. Гэты дакумент арыентаваны на дасягненне асноўных мэт Саюза, вызначаных Дагаворам, і мэт, устаноўленых Асноўнымі напрамкамі эканамічнага развіцця Еўразійскага эканамічнага саюза, зацверджанымі Рашэннем Вышэйшага Еўразійскага эканамічнага савета ад 16 кастрычніка 2015 г. № 28, а таксама на рэалізацыю Стратэгічных напрамкаў развіцця еўразійскай эканамічнай інтэграцыі 
да 2025 года, зацверджаных Рашэннем Вышэйшага Еўразійскага эканамічнага савета ад 11 снежня 2020 г. № 12 (далей – Стратэгічныя напрамкі).

I. Асноўныя тэндэнцыі развіцця сусветнай эканомікі
На працягу апошніх гадоў значны ўплыў на развіццё эканомік краін свету аказвае пандэмія каранавіруснай інфекцыі COVID-19 
(далей – пандэмія). Пандэмія не толькі ўнесла істотныя змяненні ў дынаміку сусветнай эканомікі, але і стала каталізатарам глабальнага пераходу да новага тэхналагічнага і інтэгральнага светагаспадарчага ўкладаў, якія будуць вызначаць траекторыю развіцця сусветнай эканамічнай сістэмы ў бліжэйшыя дзесяцігоддзі.
Спад сусветнай эканомікі ў 2020 годзе, які склаў 3,1 працэнта, у 2021 годзе змяніўся аднаўленчым ростам у 5,9 працэнта (у гэтым раздзеле прырост ВУП указаны па даных Міжнароднага валютнага фонду (МВФ)). Пазітыўнай дынаміцы глабальнага эканамічнага росту спрыяла прыняцце мер, накіраваных на мінімізацыю наступстваў пандэміі, уключаючы аслабленне абмежаванняў, звязаных з распаўсюджваннем каранавіруснай інфекцыі COVID-19, па меры правядзення ва ўсім свеце кампаній па вакцынацыі насельніцтва і прадаўжэнне дзеяння стымулюючых мер макраэканамічнай палітыкі ў найбуйнейшых краінах свету.
З пачатку пандэміі кратна вырас попыт на вылічальную тэхніку (у тым ліку партатыўную і мабільную), сродкі перадачы даных, тэлекамунікацыйнае абсталяванне, праграмнае забеспячэнне, прадукцыю фармацэўтычнай прамысловасці і медыцынскія паслугі. Паскорылася станаўленне новага тэхналагічнага ўкладу, ядро якога складае комплекс лічбавых, адытыўных, нана- і біяінжынерных, інфармацыйна-камунікацыйных тэхналогій, якія становяцца неад’емнай часткай большасці сектараў эканомікі. У перыяд пандэміі шырокае выкарыстанне лічбавых тэхналогій стварыла магчымасці для развіцця сферы паслуг за кошт электроннага гандлю, дыстанцыйнай адукацыі, тэлемедыцыны, а таксама адаптацыі да новых умоў функцыянавання фінансавага сектара, сфер грамадскага харчавання, культуры і мастацтва, дзяржаўных паслуг.
Найважнейшым фактарам, які аказаў уплыў на дынаміку глабальнага эканамічнага развіцця ў 2021 годзе, з’яўлялася хвалепадобнае распаўсюджванне каранавіруснай інфекцыі COVID-19, звязанае са з’яўленнем новых штамаў «дэльта» і «амікрон». На фоне новых успышак каранавіруснай інфекцыі COVID-19 аслабленне абмежаванняў, звязаных з яе распаўсюджваннем, змянялася ўзмацненнем жорсткасці. Затрымлівалася вытворчасць, скарачаліся працоўныя месцы, узмацнялася праблема разбалансіроўкі міжнародных вытворча-лагістычных ланцужкоў. У выніку пік аднаўленчага росту, які прыйшоўся на II квартал 2021 г., змяніўся замаруджваннем, а нарастанне дысбалансу паміж попытам і прапановай прывяло да значнага росту інфляцыі і аказала стрымальны ўплыў 
на дынаміку макраэканамічных паказчыкаў у канцы 2021 года – пачатку 2022 года.
На фоне разбалансаванасці сусветнай эканомікі, якая ўзмацняецца, і нявызначанасці глабальных макраэканамічных паказчыкаў захоўваецца ўстойлівая тэндэнцыя апераджальнага эканамічнага росту краін, якія складаюць ядро новага светагаспадарчага ўкладу. Грунтуючыся на дасягненнях перадавога тэхналагічнага ўкладу і эфектыўнай сістэме кіравання эканомікай, якая спалучае ў сабе стратэгічнае планаванне і развіццё прыватнага сектара, абапіраючыся ў большай ступені на патэнцыял унутранага рынку, у 2020 годзе Кітайская Народная Рэспубліка стала адзінай краінай з буйной эканомікай, якая мае станоўчыя тэмпы эканамічнага росту (2,3 працэнта). Па выніках 2021 года ВУП Кітая павялічыўся на 8,1 працэнта.
У 2021 годзе найбольш высокія тэмпы росту паказала індыйская эканоміка, якая, зазнаўшы глыбокі спад ВУП у 2020 годзе (на 7,3 працэнта), па выніках 2021 года забяспечыла яго прырост на 9 працэнтаў. У немалой ступені гэтаму спрыялі павелічэнне бюджэтных выдаткаў на ахову здароўя, інфраструктуру і новыя галіны эканомікі, а таксама дзеянні Рэзервовага банка Індыі, накіраваныя на зніжэнне эканамічных страт ад пандэміі.
У іншых рэгіёнах аднаўленне эканомікі не было настолькі дынамічным. Нягледзячы на магутную падтрымку з боку бюджэтнай і грашова-крэдытнай палітыкі, тэмпы эканамічнага росту ў еўрапейскіх і паўночнаамерыканскіх краінах у 2021 годзе аказаліся некалькі ніжэйшымі за сярэднесусветныя значэнні або прыблізна роўнымі ім. У ЗША ў 2021 годзе аб’ём фінансавання стымулюючых мер склаў 1,9 трлн долараў ЗША. У Еўрапейскім саюзе, апрача фінансавання патрэб дзяржаў-членаў, звязаных з пандэміяй, з 1 чэрвеня 2021 г. пачаў функцыянаваць фонд аднаўлення і ўстойлівасці аб’ёмам 750 млрд еўра, якія прыцягваюцца за кошт унутраных запазычанняў на фінансавым рынку. Працягвалі дзейнічаць меры, прынятыя найбуйнейшымі цэнтральнымі банкамі ў рамках праграм падтрымкі эканомік. Аб’ём праграмы экстраннай скупкі актываў Еўрапейскага цэнтральнага банка да сакавіка 2022 г. склаў 1,85 трлн еўра. Федэральная рэзервовая сістэма ЗША на працягу амаль усяго 2021 года скупляла актывы на суму не меншую за 120 млрд долараў ЗША ў месяц, крыху скараціўшы аб’ём выкупу толькі ў канцы года. Захаванне гістарычна нізкіх працэнтных ставак найбуйнейшымі цэнтральнымі банкамі на працягу ўсяго 2021 года забяспечыла нізкі кошт крэдытавання для эканамічных суб’ектаў, падтрымліваючы попыт на пазыковыя сродкі. 
Маштабныя стымулюючыя меры бюджэтнай і грашова-крэдытнай палітыкі надалі імпульс імкліваму ажыўленню попыту і стварылі ўмовы для аднаўлення эканамічнай актыўнасці. Аднак разам з абмежаваным ростам вытворчасці і лагістычнымі збоямі вялізная колькасць выпушчаных у эканоміку грашовых сродкаў справакавала глабальнае і ўстойлівае павышэнне цэн на сусветных рынках. Пачынаючы з сярэдзіны 2021 года рост спажывецкіх цэн назіраецца ва ўсім свеце, за выключэннем краін Паўднёва-Усходняй Азіі, у якіх кропкавая падтрымка найбольш пацярпелых галін эканомікі, меншая залежнасць ад збояў у ланцужках паставак і іншая структура спажывецкага кошыка дазволілі падтрымліваць інфляцыю на ўзроўні крыху большым за 2 працэнты і захаваць стымулюючую грашова-крэдытную палітыку. 
Асноўны ўклад у глабальную цэнавую дынаміку ўнеслі сыравінныя тавары і харчовыя прадукты. Па даных Харчовай і сельскагаспадарчай арганізацыі Аб’яднаных Нацый індэкс харчовых цэн у сакавіку 2022 г. склаў 159,3 пункта. У сувязі з высокай доляй харчовых прадуктаў у структуры спажывання паскарэнне інфляцыі ў большай ступені закранае краіны, якія развіваюцца. Згодна з данымі МВФ рост цэн у краінах, якія развіваюцца, па выніках 2021 года склаў 5,7 працэнта, тады як у развітых краінах – 3,1 працэнта, у 2022 годзе ён можа істотна павялічыцца, што яшчэ больш узмацняе разрыў у эканамічным развіцці і ўзроўні жыцця насельніцтва. 
Адставанне эканомік краін, якія развіваюцца, з нізкімі даходамі ад эканомік развітых краін працягвае расці. Асноўнай прычынай паглыблення міжкраінавай няроўнасці з’яўляецца ўзмацненне росту цэн на харчаванне і прадукты першай неабходнасці пры адсутнасці ў краін з нізкімі даходамі магчымасцей для прыняцця маштабных мер эканамічнай падтрымкі ў сувязі з абмежаванасцю бюджэтных рэсурсаў. Павялічваецца праблема росту дзяржаўнага доўгу. Па ацэнцы МВФ агульны суверэнны дзяржаўны доўг усіх краін ужо складае амаль 100 працэнтаў сусветнага ВУП і будзе павялічвацца за кошт нарастання даўгавых абавязацельстваў краін, якія развіваюцца.
У 2021 годзе значна ўзмацнілася накіраванасць сусветнай эканомікі на трансфармацыю энергетычнага сектара з улікам прынцыпаў «зялёнай» эканомікі і змяненне структуры энергаспажывання на карысць узнаўляльных крыніц энергіі. Да цяперашняга моманту больш за 70 працэнтаў сусветнай эканомікі ахоплена абавязацельствамі дзяржаў па дасягненні нулявога нета-паказчыка выкідаў вугляроду. У ліпені 2021 г. Еўрапейская 
камісія апублікавала законапраект аб увядзенні Еўрапейскім саюзам механізма вугляроднай карэкціроўкі пры імпарце. Чакаецца, 
што ў далейшым узяць прыклад з Еўрапейскага саюза могуць і іншыя краіны. 
Прыярытэт такой трансфармацыі эканомікі быў пацверджаны на 26-й Канферэнцыі Арганізацыі Аб’яднаных Нацый па змяненні клімату ў Глазга, якая прайшла ў кастрычніку – лістападзе 2021 г. і па выніках якой дасягнуты шэраг асноватворных дамоўленасцей у сферы захавання лясоў, зніжэння выкарыстання вугалю ў энергетыцы, скарачэння выкідаў вуглякіслага газу і метану, стрымлівання глабальнага пацяплення і адзначаны ўстойлівы трэнд на ссоўванне інвестыцыйных прыярытэтаў у бок «зялёных» праектаў і развіццё рынкаў 
«зялёнага» фінансавання, а таксама на адпаведнасць стратэгічнай накіраванасці дзяржаўнай палітыкі прынцыпу экалагізацыі эканомікі. Згодна з данымі Міжнароднай арганізацыі працы, прымяненне дзяржаўных мер, накіраваных на развіццё «зялёнай» эканомікі, дазволіць стварыць да 2030 года ва ўсім свеце 24 млн новых працоўных месцаў.
Такім чынам, глабальная эканоміка пасля крызісу 2020 года дзякуючы маштабнай бюджэтнай і грашова-крэдытнай падтрымцы перайшла да аднаўлення на аснове апераджальнага росту вытворчасцей новага тэхналагічнага ўкладу. Аднак тэмпы эканамічнага росту ў свеце аказаліся ніжэйшымі за чаканыя, бо пандэмічны шок працягвае аказваць уплыў на ўсе эканамічныя працэсы. Фактарам, які дэстабілізуе, з’яўляецца і нарастаючы інфляцыйны ціск, звязаны з рэзкім узмацненнем росту кошту энергетычных рэсурсаў і іншых сыравінных тавараў, а таксама з разрывам лагістычных ланцужкоў на фоне нарастання геапалітычнай напружанасці. Гэты аказвае ўплыў на ўзровень цэн ва ўсім свеце і стварае дадатковую турбулентнасць у сусветнай эканоміцы.
II. Развіццё эканомік дзяржаў-членаў у 2021 годзе 
і пачатку 2022 года
Пасля эканамічнага спаду ў 2020 годзе дзяржавам-членам удалося адаптавацца да функцыянавання ва ўмовах дзеяння абмежавальных мер па барацьбе з каранавіруснай інфекцыяй COVID-19 і перайсці да аднаўленчага росту. Эканамічны рост у цэлым па Саюзе за 2021 год склаў 4,6 працэнта, пры гэтым адстаючы ад сярэднесусветнага значэння і працягваючы тэндэнцыю зніжэння долі Саюза ў сусветнай эканоміцы. 
У I паўгоддзі 2021 г. пад’ёму эканамічнай актыўнасці садзейнічалі шырокія меры бюджэтнай падтрымкі і адносна мяккія грашова-крэдытныя ўмовы. Аднак у далейшым з улікам узрослай інфляцыі нацыянальныя (цэнтральныя) банкі ўсіх дзяржаў-членаў паступова павышалі працэнтныя стаўкі. Бюджэтнае стымуляванне ў большасці дзяржаў-членаў зніжаецца, што таксама з’яўляецца стрымальным фактарам для эканамічнага росту. 
Па выніках 2021 года прырост інвестыцый у асноўны капітал склаў 6,8 працэнта, што стала важным фактарам аднаўлення эканамічнага росту, аднак, па ацэнцы Еўразійскай эканамічнай камісіі, для дасягнення сярэднесусветных значэнняў ён павінен складаць не менш за 8–12 працэнтаў у год.
Пазітыўную дынаміку ва ўсіх дзяржавах-членах па выніках 2021 года паказала прамысловасць. Найбольш высокі рост быў характэрны для высокатэхналагічных галін эканомікі. У цэлым па Саюзе прырост вытворчасці прадукцыі фармацэўтычнай галіны склаў 11,7 працэнта, аўтатранспартных сродкаў – 14,1 працэнта, транспартнага абсталявання – 9 працэнтаў. Вытворчасць лятальных апаратаў вырасла на 20,3 працэнта, станкоў і прамысловага абсталявання – на 17,3 працэнта, машын і абсталявання для сельскай і лясной гаспадаркі – на 27 працэнтаў.
У той ж час зніжэнне ўраджаю асноўных сельскагаспадарчых культур на фоне засухі ў шэрагу рэгіёнаў і рост выдаткаў на закупку кармоў і ўгнаенняў, энерганосьбітаў, куплю і арэнду зямельных участкаў прывялі да павышэння цэн на сельскагаспадарчую прадукцыю, зніжэння выручкі вытворцаў і скарачэння вытворчасці сельскагаспадарчай прадукцыі ва ўсіх дзяржавах-членах, якая ў цэлым па Саюзе па выніках 2021 года склала 98,6 працэнта ў дачыненні да 2020 года.
Ва ўсіх дзяржавах-членах значна вырас аб’ём знешняга і ўзаемнага гандлю – на 35,1 і 31,9 працэнта адпаведна ў цэлым па Саюзе. У знешнім гандлі рост вартаснага аб’ёму экспарту апярэджваў дынаміку імпарту, што ў першую чаргу абумоўлена імклівым павышэннем цэн на асноўныя тавары дзяржаў-членаў, якія экспартуюцца. Пры гэтым фізічны аб’ём экспарту ў 2021 годзе ў параўнанні з 2020 годам скараціўся на 1,5 працэнта, у той час як фізічны аб’ём імпартных закупак вырас на 13,9 працэнта. У структуры экспарту захоўваецца перавага сыравінных тавараў, у той час як у імпарце прыярытэт аддадзены прадукцыі машынабудавання. 
Эканомікі дзяржаў-членаў інтэграваны ў сістэму сусветных гаспадарчых сувязей і ў многім залежаць ад паставак з трэціх краін. На фоне недастатковасці айчыннай прапановы дынаміка імпартных цэн аказала значны ціск на паскарэнне інфляцыі ў дзяржавах-членах. 
Кошт тавараў, якія пастаўляюцца з трэціх краін, за 2021 год вырас у сярэднім на 7,6 працэнта, пры гэтым каля 70 працэнтаў вартаснага імпарту з трэціх краін складаюць тавары прамежкавага і інвестыцыйнага попыту. 
Асноўным фактарам паскарэння інфляцыі ў 2021 годзе з’яўляўся дысбаланс попыту і прапановы, звязаны з устойлівым ростам унутранага попыту, які апярэджвае магчымасці пашырэння вытворчасці ў рамках шырокага кола галін. У выніку ва ўсіх дзяржавах-членах па выніках 2021 года зафіксаваны рост цэн, які перавышае нацыянальныя сярэднетэрміновыя мэты па інфляцыі. Найменшы рост спажывецкіх цэн адзначаны ў Рэспубліцы Арменія (7,7 працэнта), найбольшы – у Кыргызскай Рэспубліцы (11,2 працэнта). У пачатку 2022 года інерцыю росту цэн істотна ўзмацнілі абясцэненне нацыянальных валют дзяржаў-членаў на фоне абвастрэння геапалітычных рызык, а таксама павелічэнне інфляцыйных чаканняў насельніцтва і бізнесу, 
якое адлюстроўвае высокую нявызначанасць бягучых працэсаў у эканоміцы.
Бюджэты дзяржаў-членаў, нягледзячы на адрасную падтрымку найбольш уразлівых катэгорый насельніцтва і бізнесу, якая працягваецца, былі сфарміраваны і выкананы з улікам змененых умоў. Большасць дзяржаў-членаў (за выключэннем Рэспублікі Арменія і Рэспублікі Казахстан) не перавысіла гранічны ўзровень гадавога дэфіцыту кансалідаванага бюджэту сектара дзяржаўнага кіравання, устаноўлены артыкулам 63 Дагавора. Усім дзяржавам-членам у 2021 годзе ўдалося змяніць тэндэнцыю росту доўгу сектара дзяржаўнага кіравання ў дачыненні да ВУП і перайсці да яго зніжэння. У той ж час у Рэспубліцы Арменія і Кыргызскай Рэспубліцы ўзровень доўгу сектара дзяржаўнага кіравання, устаноўлены артыкулам 63 Дагавора, па-ранейшаму перавышаны.
Павелічэнне адрасных бюджэтных выплат і аднаўленне эканамічнай актыўнасці дазволілі павялічыць рэальныя даходы насельніцтва адносна папярэдняга года. Аднак рэальныя выдаткі на спажыванне на фоне павышэння інфляцыйных чаканняў раслі апераджальнымі тэмпамі, у тым ліку за кошт павышэння аб’ёмаў спажывецкага крэдытавання. У структуры спажывецкага попыту ў 2021 годзе назіралася пераразмеркаванне выдаткаў у бок тавараў працяглага карыстання за кошт зніжэння долі паслуг. 
У адказ на адхіленне інфляцыі ад мэтавых арыенціраў усе нацыянальныя (цэнтральныя) банкі дзяржаў-членаў прынялі шэраг рашэнняў аб неабходнасці стрымлівання попыту і павысілі намінальныя ключавыя стаўкі. Улічваючы, што фактары, якія ўплываюць на цяперашнюю дынаміку цэн, толькі часткова маюць манетарныя перадумовы, антыінфляцыйнае рэагаванне ў дзяржавах-членах можа таксама прадугледжваць меры па пашырэнні таварнай прапановы, зніжэнні выдаткаў і павышэнні эфектыўнасці вытворчасці тавараў, падтрымцы канкурэнцыі.
У цэлым у 2021 годзе дзяржавам-членам удалося не дапусціць некантраляванага пагаршэння эканамічнай сітуацыі, забяспечыўшы рэалізацыю антыкрызісных праграм фінансавай падтрымкі, аднавіць дзелавую актыўнасць, занятасць і ўзаемны гандаль, а таксама паказаць больш высокія тэмпы эканамічнага росту, чым у дапандэмічны перыяд. У той ж час эканамічны рост у цэлым па Саюзе не дасягнуў сярэднесусветнага ўзроўню, аказаўшыся блізка ад ніжняй мяжы інтэрвалу 4,5–5,5 працэнта ў год, прадугледжанага асноўнымі арыенцірамі макраэканамічнай палітыкі дзяржаў – членаў Еўразійскага эканамічнага саюза на 2021–2022 гады, зацверджанымі Рашэннем Вышэйшага Еўразійскага эканамічнага савета ад 21 мая 2021 г. № 9, і мае тэндэнцыю да замаруджвання.
У сярэднетэрміновай перспектыве асноўныя рызыкі для эканамічнага развіцця дзяржаў-членаў звязаны з шэрагам знешніх выклікаў і ўнутраных абмежаванняў. Сярод знешніх рызык значны ўплыў могуць аказаць узмацненне геапалітычнага і санкцыйнага ціску на Рэспубліку Беларусь і Расійскую Федэрацыю, прадаўжэнне росту сусветных цэн і нарастаючы тэхналагічны адрыў гандлёвых партнёраў Саюза, якія абмяжоўваюць пастаўкі высокатэхналагічных тавараў у асобныя дзяржавы-члены і выкарыстанне міжнародных міжбанкаўскіх сістэм здзяйснення плацяжоў. Высокія рызыкі таксама будуць звязаны з распаўсюджваннем новых хваль каранавіруснай інфекцыі COVID-19 і захаваннем адпаведных абмежавальных мер, валатыльнасцю на сыравінных і фінансавых рынках, паскарэннем глабальнага энергапераходу і ўвядзеннем у трэціх краінах механізма трансгранічнага вугляроднага рэгулявання. 
Дзяржавамі-членамі прыняты пералік мер па павышэнні ўстойлівасці эканомік дзяржаў – членаў Еўразійскага эканамічнага саюза, уключаючы забеспячэнне макраэканамічнай стабільнасці, зацверджаны распараджэннем Савета Еўразійскай эканамічнай камісіі ад 17 сакавіка 2022 г. № 12. Пералік утрымлівае меры па мытным, мытна-тарыфным і нетарыфным рэгуляванні, ахоўныя меры, меры, якія датычацца ўнутранага рынку і кааперацыі, фінансавых і валютных рынкаў, а таксама меры па міжнародным і эканамічным супрацоўніцтве з трэцімі краінамі і інтэграцыйнымі аб’яднаннямі.
Найбольш важнымі ўнутранымі абмежаваннямі могуць стаць нізкая інвестыцыйная і інавацыйная актыўнасць, стагнацыя даходаў насельніцтва, працяг адтоку капіталу, недастатковасць доўгатэрміновага крэдытавання і венчурнага фінансавання для развіцця навукова-тэхнічнага і вытворчага патэнцыялу, недастатковая развітасць фінансавых рынкаў і рынку капіталу для загрузкі існуючых вытворчых магутнасцей і забеспячэння занятасці, а таксама постпандэмічны выклік структурнага дэфіцыту працоўных рэсурсаў.
Для пераадолення гэтых выклікаў і абмежаванняў неабходна найхутчэйшая і паслядоўная рэалізацыя мер і механізмаў, якія закладзены ў Стратэгічных напрамках і прадугледжваюць стварэнне ўмоў для дынамічнага і ўстойлівага развіцця эканомік дзяржаў-членаў. Дасягненне нацыянальнымі эканомікамі высокіх і трывалых тэмпаў росту магчыма толькі на аснове забеспячэння рэалізацыі ў Саюзе стратэгіі апераджальнага эканамічнага развіцця ў кантэксце выклікаў і перспектыў новага тэхналагічнага ўкладу ў постпандэмічны перыяд.
III. Асноўныя арыенціры макраэканамічнай палітыкі 
дзяржаў-членаў на 2022–2023 гады і рэкамендаваныя 
меры па іх дасягненні
У перыяд 2022–2023 гадоў па прагнозах вядучых міжнародных арганізацый сусветная эканоміка, прайшоўшы пік аднаўлення ў I паўгоддзі 2021 г., прадоўжыць запавольвацца. Па прагнозе МВФ глабальны эканамічны рост у 2022 годзе складзе 4,4 працэнта, у 2023 годзе – 3,8 працэнта. Кітайская эканоміка ў гэтыя перыяды можа вырасці адпаведна на 4,8 і 5,2 працэнта, індыйская – на 9,0 і 7,1 працэнта. У выпадку рэалізацыі інерцыйнага сцэнарыя развіцця рост ВУП у Саюзе ў гэтыя гады застанецца ніжэйшым за сярэднесусветны.
Нягледзячы на тое што прыбытак буйных і сярэдніх прадпрыемстваў на фоне падаражэння сыравінных і спажывецкіх тавараў у 2021 годзе дасягнуў узроўню, які перавышае дапандэмічныя значэнні, інвестыцыйная актыўнасць застаецца слабай, не адбываецца ператоку капіталу з экспартна арыентаваных сыравінных вытворчасцей у высокатэхналагічныя сектары эканомікі, захоўваецца значны вываз капіталу ў трэція краіны. У прыватнасці, у Расійскай Федэрацыі чысты прыбытак буйных і сярэдніх прадпрыемстваў у 2021 годзе павялічыўся ў 2,6 раза, паказаўшы самы дынамічны рост за апошнія гады. Аднак адток капіталу за гэты ж перыяд вырас амаль у 1,5 раза, да 72 млрд долараў ЗША. Гэта абумоўлівае важнасць правядзення работы па дэафшарызацыі эканомік дзяржаў-членаў, павышэнні інвестыцыйнай прывабнасці Саюза і развіцці ўзаемных інвестыцый. Адным з важнейшых напрамкаў па фарміраванні спрыяльных умоў для павышэння аб’ёмаў інвестыцый з’яўляецца забеспячэнне макраэканамічнай устойлівасці. Дзейсным адказам на інфляцыйную сітуацыю павінна стаць усебаковае садзейнічанне павышэнню эфектыўнасці вытворчасці тавараў і прадастаўлення паслуг і пашырэнню іх прапановы на рынку Саюза.
Для стымулявання ўкладанняў у навукова-тэхнічнае развіццё, мадэрнізацыю вытворчасці ў дзяржавах-членах, павышэнне прадукцыйнасці і эфектыўнасці неабходна арыентаванне макраэканамічнай палітыкі на мэты павышэння інвестыцыйнай і інавацыйнай актыўнасці, паляпшэнне дзелавога клімату, зніжэнне інвестыцыйных рызык і стварэнне аптымальных умоў для рэалізацыі ў дзяржавах-членах перспектыўных інвестыцыйных і інавацыйных праектаў. Для прыцягнення інвестыцый важна актывізаваць меры па развіцці рынку капіталу.
Прыватныя інвестыцыі неабходна падтрымліваць інструментамі бюджэтнай палітыкі, уключаючы падатковае і адміністрацыйнае стымуляванне, а таксама шырокім укараненнем суфінансавання інвестыцыйных праектаў у розных сектарах эканомікі, у тым ліку на аснове дзяржаўна-прыватнага партнёрства. У сярэднетэрміновым перыядзе аднымі з важнейшых прыярытэтаў бюджэтнай палітыкі застануцца фінансаванне выдаткаў на патрэбы аховы здароўя, а таксама адрасная падтрымка асабліва незабяспечаных катэгорый насельніцтва і пацярпелых ад неспрыяльнай эканамічнай сітуацыі сектараў эканомікі. У той ж час па меры адаптацыі бюджэтаў да новых умоў прыярытэтамі падаткова-бюджэтнай палітыкі дзяржаў-членаў павінны стаць структурная перабудова эканомікі, інвестыцыі ў навуковыя даследаванні, нарошчванне чалавечага капіталу і іншыя доўгатэрміновыя задачы, якія ствараюць магчымасці для пераходу дзяржаў-членаў да новай якасці эканамічнага развіцця і паскарэння эканамічнага росту.
Асаблівую ўвагу неабходна надаць стымуляванню інвестыцый у павышэнне тэхналагічнага ўзроўню эканомікі, павелічэнне глыбіні перапрацоўкі і экалагічнасці вырабляемай прадукцыі, пашырэнне вытворчасцей новага тэхналагічнага ўкладу, апераджальнае развіццё якога неабходнае для мадэрнізацыі і канкурэнтаздольнасці эканомікі. Ужо ў найбліжэйшы час неад’емнай часткай бізнес-працэсаў стане выкарыстанне тэхналогій вялікіх даных, штучнага інтэлекту і машыннага навучання. Ключавы ўплыў на рынак працы акажа паўсюднае ўкараненне аўтаматызаваных і лічбавых працоўных месцаў. Значна павялічыцца каштоўнасць навыкаў і ведаў у гэтых сферах. Неабходна стымуляванне ў дзяржавах-членах навукова-тэхнічнага развіцця, нацэленага на стварэнне «разумнай» нацыянальнай эканомікі на аснове сінтэзу і далейшага развіцця дасягненняў дзяржаў-членаў у сферы навукі з уцягненнем у вырашэнне гэтай задачы прыватнага капіталу і сродкаў нацыянальных і наднацыянальных інстытутаў развіцця.
Важна засяродзіць увагу на стварэнні канкурэнтаздольнай прадукцыі з высокай дабаўленай вартасцю і распрацоўцы сумесных маштабных высокатэхналагічных праектаў – сімвалаў еўразійскай інтэграцыі. Развіццё эканамічнай сітуацыі, у тым ліку перанос імпартаванай інфляцыі ва ўнутраныя цэны і ўзмацненне санкцыйнага ціску на шэраг дзяржаў-членаў, зноў ставіць на парадак дня вырашэнне ў Саюзе задачы ўнутранай забяспечанасці. Адным з важнейшых напрамкаў развіцця вытворчага патэнцыялу павінны стаць высокатэхналагічныя галіны і інавацыйныя прадукты, якія 
ствараюцца і ўкараняюцца ў вытворчасць на ўзаемавыгаднай кааперацыйнай аснове.
Для рэалізацыі такой задачы з’яўляецца важным у адзіных тэхнічных рэгламентах Саюза закладваць паэтапны пераход да больш высокіх тэхнічных нормаў, якія абумоўліваюць вытворчасць канкурэнтаздольнай, высокатэхналагічнай і інавацыйнай прамысловай прадукцыі. Акрамя таго, асаблівая ўвага павінна быць нададзена сістэмнаму развіццю стандартызацыі. Актыўнае ўцягненне прамысловых прадпрыемстваў дзяржаў-членаў у працэсы стандартызацыі дазволіць залажыць асновы стварэння новай канкурэнтаздольнай прадукцыі, мадэрнізацыі і тэхнічнага пераўзбраення прамысловасці, павышэння яе экспартнага патэнцыялу. Не менш значным з’яўляецца павышэнне эфектыўнасці правядзення на нацыянальным узроўні работ па ацэнцы адпаведнасці (пераважна на замежную прадукцыю, якая выпускаецца серыйна) 
з мэтай недапушчэння неабгрунтаванай (без правядзення ўсіх устаноўленых у Саюзе абавязковых працэдур) выдачы органамі па сертыфікацыі і выпрабавальнымі лабараторыямі (акрэдытаванымі ў рамках нацыянальных сістэм акрэдытацыі) дакументаў аб ацэнцы адпаведнасці.
З’яўляецца важным улічваць, што пераход да новага тэхналагічнага ўкладу суправаджаецца павышэннем патрабаванняў да экалагічнай чысціні вытворчасці, якая становіцца адным з ключавых фактараў канкурэнтаздольнасці і адным з найважнейшых прыярытэтаў для інвеставання. 
Неабходна нарошчваць аб’ёмы і ўстойлівасць гандлёвых патокаў у Саюзе і за яго межамі, удасканальваючы транспартную і лагістычную інфраструктуру, ліквідуючы перашкоды ва ўзаемным гандлі і папярэджваючы стварэнне новых трансгранічных бар’ераў, развіваючы перспектыўныя формы гандлю і фарміруючы новыя экспартныя магчымасці. Умацаванне эканамічнага і гандлёвага супрацоўніцтва Саюза з трэцімі краінамі, міжнароднымі арганізацыямі і інтэграцыйнымі аб’яднаннямі не толькі створыць трывалую аснову для падтрымання стабільнага попыту на прадукцыю дзяржаў-членаў на знешніх рынках, але і паслужыць іх развіццю ў кантэксце сістэмы глабальных эканамічных адносін інтэгральнага светагаспадарчага ўкладу. У сваю чаргу, павышэнне ёмістасці і забеспячэнне максімальнай эфектыўнасці агульнага рынку Саюза ў многім будзе залежаць ад правядзення сістэмнай работы па павышэнні даходаў насельніцтва, а таксама паслядоўнай рэалізацыі палітыкі збліжэння і выраўноўвання ўзроўняў эканамічнага развіцця дзяржаў-членаў, што дапаможа дзяржавам-членам і рэгіёнам з нізкім узроўнем даходаў поўнафарматна ўдзельнічаць у агульным рынку і павысіць узровень дабрабыту сваіх грамадзян.
[bookmark: _GoBack]Новая эканамічная рэальнасць стварае як рызыкі, так і магчымасці для эканамічнага развіцця Саюза. Выкарыстанне існуючага ў Саюзе эканамічнага, вытворчага і навукова-тэхнічнага патэнцыялу дазваляе забяспечыць унутраную ўстойлівасць эканомік дзяржаў-членаў і збліжэнне дзяржаў-членаў па ўзроўні эканамічнага развіцця, што ў перспектыве створыць умовы для выхаду на траекторыю штогадовага прыросту ВУП Саюза тэмпамі 4,5–5,5 працэнта, аднак у зменлівых умовах можа спатрэбіцца пераацэнка патэнцыяльных тэмпаў росту Саюза. 
Важнейшыя інструменты для дасягнення мэты па выхадзе Саюза на траекторыю апераджальнага развіцця ўжо закладзены ў Стратэгічных напрамках. У наступны перыяд дзяржавам-членам сумесна з Еўразійскай эканамічнай камісіяй асабліва важна забяспечыць іх паслядоўную і найхутчэйшую рэалізацыю для перахода Саюза на новы ўзровень эканамічнага развіцця.
Дзяржавам-членам для рашэння пастаўленых задач рэкамендуецца накіраваць намаганні на рэалізацыю наступных мер.
Забеспячэнне макраэканамічнай стабільнасці і ўстойлівасці да знешніх выклікаў, у тым ліку:
выпрацоўка сумесных мер дзяржаў-членаў па забеспячэнні стабільнага функцыянавання таварных, фінансавых і валютных рынкаў;
забеспячэнне стабільнага функцыянавання інфраструктуры фінансавага рынку, уключаючы нацыянальныя плацежныя сістэмы, якія дзейнічаюць на тэрыторыях дзяржаў-членаў, а таксама каналы перадачы фінансавых паведамленняў; 
падтрыманне стабільнасці цэн пры дапамозе рэалізацыі комплексу інструментаў макраэканамічнага рэгулявання і правядзення эфектыўнай грашова-крэдытнай палітыкі; 
павышэнне даверу да антыінфляцыйнай палітыкі, якая праводзіцца ў дзяржавах-членах, з мэтай зніжэння інфляцыйных чаканняў;
правядзенне бюджэтнай кансалідацыі, у тым ліку шляхам аптымізацыі бюджэтных выдаткаў і накіравання бюджэтных сродкаў на карысць выдаткаў з найбольшым сацыяльна-эканамічным эфектам;
прыцягненне для фінансавання бюджэтных выдаткаў сродкаў у нацыянальнай валюце для мінімізацыі валютных рызык;
рэалізацыя мерапрыемстваў па падтрымцы занятасці і захаванні працоўных месцаў;
садзейнічанне развіццю аграпрамысловай вытворчасці з мэтай устойлівага забеспячэння насельніцтва харчовымі таварамі;
развіццё канкурэнтнага асяроддзя і забеспячэнне аховы канкурэнцыі на трансгранічных рынках.
Фарміраванне дзяржавамі-членамі спрыяльных умоў для нарошчвання аб’ёмаў інвестыцый у рэальны сектар нацыянальных эканомік, у тым ліку:
забеспячэнне ўстойлівага функцыянавання і развіцця рынку капіталу з мэтай выкарыстання яго магчымасцей для фінансавання інвестыцый і інавацый у рэальным сектары эканомікі; 
удасканальванне інструментаў інстытутаў развіцця для фінансавання праектаў, якія маюць інтэграцыйны патэнцыял, у тым ліку кааперацыйных, накіраваных на мадэрнізацыю і (або) пашырэнне існуючай вытворчасці;
распрацоўка механізмаў і праграм абумоўленага мэтавага фінансавання для развіцця эканомік дзяржаў-членаў; 
развіццё механізмаў стымулявання інвестыцый інструментамі падатковай і рэгуляторнай палітык у выглядзе прымянення падатковых ільгот, вылікаў, спецыяльных інвестыцыйных кантрактаў, спрошчаных працэдур; 
распрацоўка механізмаў зніжэння рызык для рознічных інвестараў і спажыўцоў фінансавых паслуг, у тым ліку шляхам павышэння фінансавай кампетэнтнасці і развіцця інфармацыйнага ўзаемадзеяння паміж фінансавымі арганізацыямі, аператарамі сувязі і органамі дзяржаўнай улады.
Развіццё навукова-тэхналагічнага і вытворчага патэнцыялу Саюза, у тым ліку:
правядзенне сумесных даследаванняў дзяржаў-членаў у сферы навукова-тэхналагічнага і інавацыйнага развіцця на аснове сумесна вызначаных прыярытэтаў навукова-тэхнічнага прагрэсу;
распрацоўка стратэгічнай праграмы навукова-тэхнічнага развіцця Саюза, якая мае рамачны характар; 
вызначэнне крытэрыяў арганізацыі сумесных навуковых даследаванняў і інавацыйных праектаў у сферах, якія ўяўляюць узаемны інтарэс;
рэалізацыя праграмы павышэння кваліфікацыі даследчыкаў (уключаючы магістрантаў, аспірантаў) праз узаемныя стажыроўкі ў навуковых арганізацыях і ВНУ дзяржаў-членаў;
фарміраванне прапаноў па перспектыўных кааперацыйных праектах, уключаючы праекты, накіраваныя на рашэнне задачы імпартазамяшчэння і лакалізацыі вытворчасці, а таксама па механізмах іх рэалізацыі (у тым ліку ў рамках лічбавага парадку Саюза); 
стварэнне пераліку сумесных маштабных высокатэхналагічных праектаў, здольных стаць сімваламі еўразійскай інтэграцыі; 
падрыхтоўка і ўзгадненне палажэння аб распрацоўцы, фінансаванні і рэалізацыі сумесных праектаў дзяржаў-членаў; 
фарміраванне прапаноў для паэтапнага ўстанаўлення ў тэхнічных рэгламентах Саюза больш высокіх тэхнічных норм, якія забяспечваюць вытворчасць канкурэнтаздольнай, высокатэхналагічнай і інавацыйнай прамысловай прадукцыі;
павышэнне эфектыўнасці правядзення на нацыянальным узроўні работ па ацэнцы адпаведнасці (пераважна на замежную прадукцыю, якая выпускаецца серыйна) з мэтай недапушчэння неабгрунтаванай (без правядзення ўсіх устаноўленых у Саюзе абавязковых працэдур) выдачы органамі па сертыфікацыі і выпрабавальнымі лабараторыямі (акрэдытаванымі ў рамках нацыянальных сістэм акрэдытацыі) дакументаў аб ацэнцы адпаведнасці; 
падрыхтоўка і ўзгадненне палажэнняў для пераходу да правядзення ў Саюзе ўзгодненай палітыкі ў галіне стандартызацыі, накіраванай на дастатковае забеспячэнне выканання патрабаванняў тэхнічных рэгламентаў Саюза; 
распрацоўка і рэалізацыя міждзяржаўных праграм; 
стварэнне пляцоўкі для абмеркавання тэндэнцый і прагнозаў развіцця тэхналогій па ключавых напрамках, якая дзейнічае пастаянна;
рэалізацыя ў Саюзе прынцыпаў устойлівага развіцця і «зялёнай» эканомікі, у тым ліку распрацоўка канцэпцыі ўкаранення прынцыпаў «зялёнай» эканомікі ў Саюзе.
Пашырэнне магчымасцей унутранага рынку Саюза і ўмацаванне ўзаемавыгадных адносін з трэцімі краінамі, у тым ліку: 
распрацоўка і прыняцце дзяржавамі-членамі комплексных мер па павышэнні даходаў насельніцтва;
ліквідацыя бар’ераў, скарачэнне адабранняў і абмежаванняў пры перамяшчэнні тавараў паміж дзяржавамі-членамі, а таксама недапушчэнне ўзнікнення новых перашкод на ўнутраным рынку Саюза;
распрацоўка прапаноў па фарміраванні агульнага біржавога рынку тавараў у рамках Саюза;
працяг работы па фарміраванні агульных рынкаў энергетычных рэсурсаў;
рэалізацыя мерапрыемстваў, накіраваных на эфектыўнае выкарыстанне транзітнага патэнцыялу і каардынацыю развіцця транспартнай інфраструктуры еўразійскіх транспартных калідораў;
распрацоўка прапаноў па ўзгодненым развіцці выпрабавальна-вымяральных комплексаў для правядзення даследаванняў (выпрабаванняў) і вымярэнняў прадукцыі; 
укараненне перспектыўных міжнародных і рэгіянальных стандартаў з мэтай павышэння навукова-тэхнічнага ўзроўню прадукцыі і прамысловых прадпрыемстваў для пашырэння магчымасцей экспарту прадукцыі ў трэція краіны;
фарміраванне экасістэмы лічбавых транспартных калідораў Саюза; 
прапрацоўка пытання фарміравання аптова-размеркавальных цэнтраў харчавання для стымулявання ўзаемнага і знешняга гандлю дзяржаў-членаў; 
далейшае павышэнне мабільнасці працоўных рэсурсаў у рамках Саюза;
развіццё электроннага гандлю таварамі; 
выпрацоўка комплексу мер па паўнацэннай лічбавізацыі дзяржаўных закупак у дзяржавах-членах;
рэалізацыя сумесных мер па развіцці экспарту;
пазіцыянаванне Саюза як аднаго з цэнтраў фарміравання інтэграцыйнага контуру Вялікага Еўразійскага партнёрства шляхам спалучэння з кітайскай ініцыятывай «Адзін пояс – адзін шлях», умацавання ўзаемадзеяння з Шанхайскай арганізацыяй супрацоўніцтва, Асацыяцыяй дзяржаў Паўднёва-Усходняй Азіі, устанаўлення дыялогу з Еўрапейскім саюзам і іншымі шматбаковымі аб’яднаннямі і дзяржавамі Азіі і Еўропы;
развіццё супрацоўніцтва з перспектыўнымі з пункту погляду эканамічных інтарэсаў дзяржаў-членаў міжнароднымі арганізацыямі, рэгіянальнымі інтэграцыйнымі аб’яднаннямі і трэцімі краінамі, у тым ліку шляхам заключэння гандлёвых пагадненняў і мемарандумаў аб супрацоўніцтве;
інтэнсіфікацыя бізнес-дыялогу з дзелавымі коламі трэціх краін па лініі Дзелавога савета Еўразійскага эканамічнага саюза.

